**HEA TAHTE KOKKULEPE MUUTUVTUNNI KOKKULEPETE PILOODI ELLUVIIMISEKS**

**Eesti Teenindus- ja Kaubandustöötajate Ametiühing**, registrikood 80103553, asukoht Lutsu tn 14a,51006 Tartu, keda esindab juhatuse liige Elle Pütsepp (edaspidi nimetatud „kaubandustöötajate ametiühing“);

**Eesti Kaupmeeste Liit**, registrikood 80007134, asukoht Kiriku tn 6, 10130 Tallinn, keda esindab volikirja alusel Nele Peil (edaspidi nimetatud „kaupmeeste liit“);

**Eesti Vabariik, Sotsiaalministeeriumi kaudu**, registrikood 70000272, asukoht Suur-Ameerika 1, 10122 Tallinn, keda esindab tervise- ja tööminister Tanel Kiik (edaspidi nimetatud „ministeerium“);

**Eesti Ametiühingute Keskliit**, registrikood 80115195, asukoht Laulupeo tn 24, 10128 Tallinn, keda esindab juhatuse liige Peep Peterson (edaspidi nimetatud „ametiühingute keskliit“) ja

**Eesti Tööandjate Keskliit**, registrikood 80036271, asukoht Kiriku tn 6, 10130 Tallinn, keda esindab juhatuse liige Arto Aas (edaspidi nimetatud „tööandjate keskliit“);

edaspidi koos nimetatud „pooled“ ja eraldi „pool“,

seades eesmärgiks, et:

1. tööõigus pakuks töötajatele piisavat kaitset ja ohutut töökeskkonda, kuid oleks tööandjate konkurentsivõime säilitamiseks piisavalt paindlik;
2. jaekaubandussektoris kasutataks vähem võlaõiguslike lepinguid, mida on seni kasutatud tööaja paindlikkuse suurendamiseks, ja nende asemel rohkem töölepinguid;

ja võttes arvesse, et:

1. vastavalt heale tavale kujundavad tööõigust töötajate ja tööandjate esindajad koostöös riigiga ja Vabariigi Valitsuse tegevusprogrammi punkt 3.43 sätestab, et koostöös tööandjate ja ametiühingutega jätkatakse kaasaegse töösuhete regulatsiooni loomist;
2. pooled on pidanud läbirääkimisi tööõiguse paindlikumaks muutmiseks ja soovivad üheskoos piloteerida jaekaubandussektoris muutuvtunni kokkulepete kasutamist ja on jõudnud piloodi tingimustes kokkuleppele;
3. pooled soovivad kokku leppida edasistes tegevustes, mis on vajalikud muutuvtunni kokkulepete piloodi rakendamiseks;

on pooled kokku leppinud alljärgnevas:

1. Pooled tunnustavad ühiselt soovi muuta tähtajaliselt töölepingu seadust ja viia jaekaubandussektoris läbi muutuvtunni kokkulepete piloot vastavalt lisas 1 toodud tingimustele.
2. Ministeerium koostab muutuvtunni kokkulepete piloodi rakendamiseks töölepingu seaduse muutmise seaduse eelnõu (edaspidi „eelnõu“) ning esitab selle kokkuleppe teistele pooltele kooskõlastamiseks.
3. Ministeerium tagab eelnõu menetlemise kiireimal võimalikul viisil lähtudes eelnõude menetlemise regulatsioonist ning osaleb eelnõu menetlemisel valitsuses ja riigikogus, kaasates teisi kokkuleppe pooli eelnõu menetlemisse vastavalt võimalusele, vajadusele ja poolte soovidele.
4. Pooled aitavad eelnõu koostamisele, kooskõlastamisele, vastuvõtmisele, jõustumisele ja rakendumisele enda pädevuse ja võimaluste piirides igakülgselt kaasa järgides hea usu põhimõtteid.
5. Kui eelnõu menetlemise käigus esitavad teised ministeeriumid või kolmandad osapooled ettepanekuid piloodi tingimuste muutmiseks, arutatakse neid ühiselt ning lepitakse kokku edasistes tegevustes.
6. Muutuvtunni kokkulepete piloodi mõjude hindamise esialgne kava on toodud kokkuleppe lisas 2. Pooled lepivad täpsema mõjude hindamise kava kokku edasiste läbirääkimiste käigus.
7. Tööinspektsioon teostab piloodi jooksul järelevalvet muutuvtundidega kokkulepete üle.
8. Muutuvtunni kokkulepete sõlmimise võimalus kehtib alates töölepingu seaduses piloodi rakendamiseks tehtud muudatuste jõustumisest kaks ja pool aastat.
9. Pooled kohustuvad enne käesoleva kokkuleppe punktis 8 nimetatud tähtaja lõppemist arutama ühiselt muutuvtunni kokkulepete piloodi mõjusid. Arutelu tulemusel otsustatakse, kas teha valitsusele ja riigikogule ettepanek pikendada, muuta või laiendada muutuvtunni kokkulepete sõlmimist teistele sektoritele ja/või kehtestada see tähtajatuna.
10. Pooled kohustuvad vähemalt:
	1. käituma üksteise suhtes heas usus;
	2. küsimuste või probleemide korral esitama need esmajärjekorras kokkuleppe pooltele ühiseks arutamiseks ja lahendamiseks;
	3. esimesel võimalusel teavitama teisi kokkuleppe pooli, kui pooleni on jõudnud mis tahes info, mis võib negatiivselt mõjutada kokkuleppe eesmärgi täitmist;
	4. kokkuleppe kehtivuse ajal andma selgitusi ja nõu vähemalt oma liidu või organisatsiooni

liikmetele, kes pöörduvad tema poole mis tahes küsimusega seoses muutuvtunni

kokkulepete piloodiga.

1. Kokkuleppe täitmisega tekkivad kulud kannab iga pool ise.
2. Kokkuleppe osalised vastutavad kokkuleppes sätestatud eesmärkide saavutamise eest oma pädevuse piires.
3. Poolte volitatud esindajateks kokkuleppe täitmisega seotud küsimustes on:
	1. kaubandustöötajate ametiühing Elle Pütsepp, elle.pytsepp@etka.ee;
	2. kaupmeeste liit Nele Peil, nele.peil@kaupmeesteliit.ee;
	3. ministeerium Ulla Saar, ulla.saar@sm.ee;
	4. ametiühingute keskliit Peep Peterson, peep.peterson@eakl.ee;
	5. tööandjate keskliit Arto Aas, arto.aas@employers.ee.
4. Kokkulepe kehtib kuni muutuvtunni piloodi lõppemiseni.
5. Kokkuleppe muutmine toimub ainult poolte kirjalikul kokkuleppel.
6. Kokkuleppega seotud vaidlused, mida pooled ei ole suutnud läbirääkimiste teel lahendada, lahendatakse õigusaktidega sätestatud korras.
7. Kokkulepe allkirjastatakse digitaalselt.

Lisa 1: muutuvtunni kokkulepete tingimused

Lisa 2: muutuvtunni kokkulepete piloodi mõjude hindamine

**Eesti Teenindus- ja Kaubandustöötajate Eesti Kaupmeeste Liit**

**Ametiühing**

*/allkirjastatud digitaalselt/ /allkirjastatud digitaalselt/*

**Eesti Vabariik, Sotsiaalministeeriumi Eesti Ametiühingute Keskliit**

**kaudu**

*/allkirjastatud digitaalselt/ /allkirjastatud digitaalselt/*

**Eesti Tööandjate Keskliit**

*/allkirjastatud digitaalselt/*